# **Информационен бюлетин на Съвета по международни счетоводни стандарти (IASB) – септември 2020 г.**

**ASB date September 2020**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee).

Съветът проведе дистанционно заседание на [22–23 септември 2020](https://www.ifrs.org/news-and-events/calendar/2020/september/international-accounting-standards-board/) г.

Темите, по реда на обсъждането им, включваха:

* [Поддържане и последователно прилагане на стандартите (Документ по програмата 12)](https://www.ifrs.org/news-and-events/updates/iasb-updates/september-2020/#1)
* [Дейности с регулирани цени (Документи по програмата 9–9A)](https://www.ifrs.org/news-and-events/updates/iasb-updates/september-2020/#2)
* [Коментар на ръководството (Документ по програмата 15)](https://www.ifrs.org/news-and-events/updates/iasb-updates/september-2020/#3)
* [Бизнес комбинации под общ контрол (Документ по програмата 23)](https://www.ifrs.org/news-and-events/updates/iasb-updates/september-2020/#4)
* [Добивни дейности (Документ по програмата 19)](https://www.ifrs.org/news-and-events/updates/iasb-updates/september-2020/#5)

**Допълнителна информация**

Предстоящи заседания на Съвета:

* 26–30 октомври 2020 г.
* 16–20 ноември 2020 г.
* 14–18 декември 2020 г.

**Поддържане и последователно прилагане на стандартите (Документ по програмата 12)**

**Пасив по лизинга при сделки за продажба и обратен лизинг (Документ по програмата 12)**

На 22 септември 2020 г. Съветът проведе заседание, за да обсъди нуждаещ се от уточняване въпрос, идентифициран по време на процедурата по гласуване на предложеното изменение в МСФО 16 *Лизинг*. Нуждаещият се от уточняване въпрос се отнася до взетите в порядък на работна хипотеза решения на Съвета относно начина, по който продавачът-лизингополучател прилага МСФО 16, за да оцени актива с право на използване и пасива по лизинга, които възникват при сделка за продажба и обратен лизинг.

Съветът реши в порядък на работна хипотеза да:

1. посочи, че при прилагането на параграф 100(a) от МСФО 16 за оценяване на актива с право на използване и пасива по лизинга, които възникват при сделка за продажба и обратен лизинг, продавачът-лизингополучател определя частта от продадения актив, която се отнася до правото на използване, което той запазва, като сравнява настоящата стойност на очакваните плащания по лизинга при пазарни лихвени проценти, дисконтирани с помощта на процента, посочен в параграф 26 от МСФО 16, със справедливата стойност на продадения актив.
2. изисква продавачът-лизингополучател впоследствие да оценява пасива по лизинга, като намалява балансовата стойност, за да отрази очакваните плащания по лизинга.
3. изисква продавачът-лизингополучател да прилага предложеното изменение в МСФО 16 ретроспективно в съответствие с МСС 8 *Счетоводна политика, промени в счетоводните приблизителни счетоводни оценки и грешки*, освен в случаите, когато това прилагане по отношение на сделки за продажба и обратен лизинг с променливи лизингови плащания би било възможно само при използването на съждения със задна дата (получена впоследствие информация). Съветът реши в порядък на работна хипотеза да изисква продавачът-лизингополучател при такива обстоятелства да определя очакваните плащания по лизинга към началото на годишния отчетен период, в който той прилага за първи път предложеното изменение.

Дванадесет от тринадесетте членове на Съвета изразиха съгласие с тези решения. Един от членовете на Съвета отсъстваше.

***Следващ етап***

Съветът очаква да публикува проект за обсъждане във връзка с предложените изменения в МСФО 16 през ноември 2020 г.

**Дейности с регулирани цени (Документи по програмата 9–9A)**

На 22 септември 2020 г. Съветът проведе заседание, за да обсъди нуждаещи се от уточняване въпроси, идентифицирани при изготвяне на редакцията на Проекта за обсъждане *Регулаторни активи и регулаторни пасиви*:

* дефиниции на регулаторен актив и регулаторен пасив;
* регулаторна възвръщаемост на активи, които все още не са на разположение за ползване;
* дата на влизане в сила; и
* период за предоставяне на коментари.

Съветът реши в порядък на работна хипотеза, че:

1. регулаторният актив е „юридически упражняемо настоящо право, породено от регулаторно споразумение, да се прибави сума при определяне на регулираната цена, която да бъде начислявана на клиентите в бъдещи периоди, поради това, че част от общото позволено възнаграждение за вече доставени стоки или услуги ще бъде включена в приходите в бъдеще”. Десет от тринадесетте членове на Съвета изразиха съгласие с това решение. Един от членовете на Съвета отсъстваше.
2. регулаторният пасив е „юридически упражняемо настоящо задължение, породено от регулаторно споразумение, да се приспадне сума при определяне на регулираната цена, която да бъде начислявана на клиентите в бъдещи периоди, поради това, че вече признатите приходи включват сума, която ще предостави част от общото позволено възнаграждение за стоки или услуги, които ще бъдат доставени в бъдеще”. Десет от тринадесетте членове на Съвета изразиха съгласие с това решение. Един от членовете на Съвета отсъстваше.
3. регулаторната възвръщаемост на салдо, отнасящо се до актив, който все още не е на разположение за използване, съставлява част от общото позволено възнаграждение за стоки или услуги, доставяни след като активът бъде на разположение за ползване и в течение на оставащите периоди, в които предприятието възстановява балансовата стойност на актива посредством регулираните цени. Предприятието следва да използва разумна и последователна база при определяне на начина, по който да разпределя възвръщаемостта по това салдо в течение на тези оставащи периоди. Единадесет от тринадесетте членове на Съвета изразиха съгласие с това решение. Един от членовете на Съвета отсъстваше.
4. от предприятието ще се изисква да прилага окончателния стандарт по отношение на годишни отчетни периоди, започващи на или след дата, която ще бъде 18–24 месеца след датата на публикуването му. Дванадесет от тринадесетте членове на Съвета изразиха съгласие с това решение. Един от членовете на Съвета отсъстваше.
5. срокът за предоставяне на коментари във връзка с проекта за обсъждане ще бъде удължен от 120 на 150 дни. Седем от тринадесетте членове на Съвета изразиха съгласие с това решение. Един от членовете на Съвета отсъстваше.

***Следващ етап***

С това заседание приключва публичното обсъждане във връзка с проекта. Съветът очаква да публикува проекта си за обсъждане през януари 2021 година.

**Коментар на ръководството (Документ по програмата 15)**

На 23 септември 2020 г. Съветът проведе заседание, за да обсъди статута, който ще има преработеното Изложение за практика по МСФО 1 *Коментар на ръководството* („преработеното Изложение за практика”), както и процедурите, които да бъдат следвани от предприятието, когато то избере или от него бъде изисквано от местното законодателство да издава коментар на ръководството, прилагайки Изложението за практика.

Съветът реши в порядък на работна хипотеза, че преработеното Изложение за практика следва да запази статута си, който има сегашното Изложение за практика, което означава, че:

1. преработеното Изложение за практика ще представлява необвързваща рамка за изготвяне коментара на ръководството;
2. преработеното Изложение за практика няма да се превръща в МСФО стандарт; и
3. предприятието би могло да посочва, че финансовите му отчети изпълняват изискванията на МСФО стандартите, без да изготвя коментар на ръководството, който да съблюдава изискванията на преработеното Изложение за практика.

Единадесет от тринадесетте членове на Съвета изразиха съгласие с това решение. Един от членовете на Съвета отсъстваше.

Съветът реши в порядък на работна хипотеза, че преработеното Изложение за практика следва:

1. да изисква предприятието да включва в коментара на ръководството си неквалифицирано изявление за спазване на изискванията на преработеното Изложение за практика, в случай че коментарът на ръководството спазва всички изисквания, съдържащи се в преработеното Изложение за практика. Девет от тринадесетте членове на Съвета изразиха съгласие с това решение. Един от членовете на Съвета отсъстваше.
2. да разреши на предприятието да включва в коментара на ръководството си изявление за частично спазване на преработеното Изложение за практика. В този случай, коментарът на ръководството ще трябва да пояснява кои изисквания на преработеното Изложение за практика коментарът на ръководството не е спазил. Седем от тринадесетте членове на Съвета изразиха съгласие с това решение. Един от членовете на Съвета отсъстваше.

Съветът реши в порядък на работна хипотеза, че преработеното Изложение за практика следва да изисква предприятието:

1. или да предоставя на разположение финансовия отчет, за който се отнася коментарът на ръководството, заедно с този коментар на ръководството, или да идентифицира този финансов отчет в коментара на ръководството; и
2. ясно да идентифицира коя информация съставлява коментарът на ръководството и да я отграничава от друга информация в същия доклад и от информация в други доклади.

Дванадесет от тринадесетте членове на Съвета изразиха съгласие с това решение. Един от членовете на Съвета отсъстваше.

Съветът реши в порядък на работна хипотеза, че преработеното Изложение за практика следва да изисква предприятието:

1. да посочва датата, на която коментарът на ръководството е бил одобрен за издаване;
2. да отразява в коментара на ръководството съществена информация относно събития, които са възникнали след края на отчетния период и преди датата, на която коментарът на ръководството е бил одобрен за издаване; и
3. да идентифицира лицата или органите, които са одобрили за издаване коментара на ръководството.

Дванадесет от тринадесетте членове на Съвета изразиха съгласие с това решение. Един от членовете на Съвета отсъстваше.

***Следващи етапи***

На бъдещо свое заседание Съветът очаква да:

1. разгледа въпроса и прецени дали предложенията във връзка с този проект в достатъчна степен и по подходящ начин обхващат темите, представляващи конкретен интерес за инвеститорите и кредиторите—например, въпроси, свързани с опазването на околната среда, социални въпроси и въпроси на общото управление, както и нематериални ресурси и взаимоотношения; и
2. вземе решение дали да пристъпи към процедурата по гласуване във връзка с Проекта за обсъждане.

**Бизнес комбинации под общ контрол (Документ по програмата 23)**

На 23 септември 2020 г. Съветът проведе заседание, за да обсъди периода за предоставяне на коментари във връзка с предстоящия да бъде публикуван документ за обсъждане, посветен на бизнес комбинациите под общ контрол.

Съветът реши да определи срок за предоставяне на коментари във връзка с документа за обсъждане от 180 дни.

Дванадесет от тринадесетте членове на Съвета изразиха съгласие с това решение. Един от членовете на Съвета отсъстваше.

***Следващ етап***

Съветът очаква да публикува документ за обсъждане през ноември 2020 г.

**Добивни дейности (Документ по програмата 19)**

На 23 септември 2020 г. Съветът проведе заседание, за да обсъди констатациите от изследователската работа, която Съветът осъществи, с цел да се помогне на бъдещо заседание да бъде взето решение дали Съветът да замени или измени МСФО 6 *Проучване и оценяване на минерални ресурси*.

***Отчитане на резерви и ресурси* (Документ по програмата 19A)**

Съветът разгледа изследователските констатации във връзка с регулаторните изисквания по отношение отчитането на резервите и ресурсите в юрисдикции, в които се осъществяват значителни добивни дейности.

От Съвета не бе поискано да взема каквито и да е решения.

***Следващ етап***

Съветът ще продължи да обсъжда изследователските констатации относно добивните дейности и ще проведе образователни сесии, с които да задълбочи допълнително разбиранията си по въпроса.